Danielová, Marta, predsedníčka Rady pre vysielanie a retransmisiu (2017-05-18):
Ak dovolíte, len veľmi telegraficky. Pán poslanec zmapoval problémy, o ktorých diskutujeme aj my na rade, nebudem teraz v takom poradí hovoriť, ako on mal vo svojom vystúpení. Stručne. Čo sa týka sankcií, náš rozpočet nie je ohrozený výberom sankcií. Tým, že stúpa počet súdnych podaní, samozrejme, aj ten výber je diskutabilný, ale zatiaľ nás nikto kvôli tomu nekontroloval, pretože vie, aká je situácia. Čo sa týka retransmisie, tam sa začali objavovať a množiť problémy, pretože prichádzalo veľa podnetov na retransmiterov, ktorí začali ponúkať programy bez súhlasov pôvodných vysielateľov. Je to zdĺhavý proces, ale naozaj vznikli z toho tieto problémy, ktoré my sme sa snažili tlmiť tým, že sme z vlastnej iniciatívy zvolali také sústredenie naozaj najkompetentnejších ľudí, a myslím si, že situácia sa vyjasňuje, aj sa upokojila. Budúci týždeň v Poprade je tiež k tejto téme ďalšie rokovanie, tak aké budú výstupy kvôli upokojeniu verejnosti, všetko zverejníme na našej webovej stránke. Ďakujem za ten poznatok, čo sa týka lokálnych vysielateľov. Dlhodobo to cítime, že naozaj my stíhame len tie podnety, ktoré chodia, ledva-ledva s odretými ušami, pretože toho je veľmi veľa na ten počet našich ľudí, ktorých máme v kancelárii, a tie sťažnosti sa točia od tých najväčších vysielateľov, ale my potrebujeme monitorovať aj týchto menších, pretože aké máme signály a robíme námatkové monitoringy, ale maximálne vyjde nám to časove tak raz do roka na jedného. A vtedy monitorujeme súvisle tak také tri dni podľa programovej štruktúry a objavujú sa tam problémy. Takže tu by som bola rada, keby tieto problémy, ktoré sa objavujú, keď sa bude schvaľovať nový zákon o vysielaní, Rady pre vysielanie a retransmisiu, keby ste podporili a rozšírili aj tieto naše kompetencie, tieto naše povinnosti, práva, lebo potom, keď robíme niečo, čo nie je taxatívne vymedzené v zákone, môže sa povedať, načo to robíte, keď vám to nekáže zákon. Takže tieto monitoringy by sme boli radi a možno potom aj tie financie boli ľahšie zdôvodniteľné, keby nám to ukladal zákon. Čo sa týka tej výchovnej funkcie, áno, tam cítime veľkú rezervu, ale, bohužiaľ, naozaj nemáme na to kapacity. Aj táto retransmisia, to len preto, že boli veľké šumy v médiách, už sme museli začať robiť, lebo sťažovatelia a všetky nejasnosti sa vlastne sústreďovali u nás. Tá komisia o retransmisii, tá panelová diskusia veľmi pomohla vyjasnenie situácií, a pokiaľ chcete informácie, na našej webovej stránke www.rvr.sk sú veľmi dobré podklady, zverejnené výstupy z tej konferencie. A chceli by sme napríklad k tej objektivite. Stúpa tá objektivita. Sťažovatelia nás tlačia do takých vecí, ktoré my nemôžeme zo zákona jednoducho zasahovať do slobody vysielania vysielateľov, lebo aj tá sloboda slova a právo toho poslucháča, diváka na slobodné prijímanie informácií musí byť zachovaná, ale musí byť rešpektovaný zákon. A tým, že prichádza veľa mladých ľudí, veľmi veľa médií, veď keď to tak zrátate aj z tej našej publikácie, na 30 či 40 stranách na každej je ich po 20, to všetko aj skontrolovať. Sú tam ľudia, ktorí ani možno zákon dobre neovládajú, a keď aj ovládajú, treba ten výklad k jednotlivým paragrafom. Takže aj tu sa práve chystáme, že v spolupráci možno s novinárskymi zväzmi, s odborníkmi a možno aj so zahraničnými, ktorí by mohli dať taký objektívnejší pohľad na to, ako sa im vysielanie, najmä toho kritizovaného spravodajstva, politickej publicistiky, ako sa im javí. Toľko na vysvetlenie. Ďakujem.